section_heading: Životopis
paragraph_text: Djetinjstvo i ranu mladost proveo je u Varaždinu, gdje je pohađao osnovnu školu i gimnaziju, te se počeo aktivno baviti i športom; atletikom, gimnastikom i nogometom. Godine 1935. vraća se kao dvadesetogodišnjak u Zagreb na studij. Tu odmah pristupa NK Uskoku. Međutim, njegova športsko-nogometna djelatnost nije se ispoljavala samo u igranju nogometa. Brzo se uključio u druge djelatnosti kluba, a ubrzo potom i u organe Zagrebačkog nogometnog saveza. Njegova nadarenost i ljubav prema športu bili su ubrzo zapaženi, tako da je već 1943. godine, kao 28–godišnjak, izabran za drugog tajnika u Hrvatskom nogometnom savezu. Jedan je od suutemeljitelja zagrebačkog NK Dinama 1945. godine, gdje je obnašao gotovo sve najvažnije djelatnosti u klubu. Bio je tajnik, predsjednik, tehnički referent u klubu, član Upravnog odbora (od 1945. do 1970.). Bio je član vodstva Fiskulturnog odbora Zagreba i Hrvatske (FISAH). Kao zastupnik HNS-a bio je djelatnik u Jugoslavenskom nogometnom savezu, gdje je imenovan predstavnikom JNS–a u Uefu. Suutemeljitelj je natjecanja za Kup velesajamskih gradova Europe (kasnije nazvan Kup UEFA, pa UEFA Kup Europa, pa danas UEFA Europska liga). Bio je i član vodstva Balkanskog nogometnog kupa, kao i Srednjoeuropskog ili Mitrop kupa.<ref>